Foto’s: Grassnyer in stormwatergat gevindDie grassnyer wat uit die stormwatergat gehaal is Foto: Stad Kaapstad ŉ Instandhoudingspan van die stad Kaapstad het ŉ grassnyer in ŉ mangat in Goodwood gevind. “Die departement van paaie en stormwater het vroeër vandeesmaand ondersoek ingestel by ŉ mangat op die hoek van Vasco- en Frans Conradierylaan in Goodwood nadat stormwater gereeld daar oorstroom het,” het Brett Herron, burgemeesterskomiteelid, Maandag in ŉ verklaring gesê. “Die beamptes was geskok toe hulle op die grassnyer afkom.” Die grassnyer het die vloei van die water blokkeer en dit het veroorsaak dat die mangat gereeld oorspoel het. “Dit benadruk die belangrikheid van die stad se veldtog teen onwettige storting wat onlangs deur burgemeester [Patricia] de Lille aangekondig is,” het Herron bygevoeg. “Die veldtog spits hom daarop toe om inwoners in te lig oor onwettige storting sowel as die onbehoorlike verwydering van voorwerpe soos grassnyers of meubels.”